感春
作者：慕容彥逢
朝代：宋

paragraphs: 橋門並馳道，車轂聲摩空。
重廊隔囂鬨，闃若林巒中。
黎明寮寀集，聯騎紛蹄鬃。
交情金蘭契，晤語藥石攻。
翰墨時間作，辭氣爭豪雄。
微蹤幸接武，徒愧勞無功。
軒窗鑒晴日，簷外鳴春蟲。
沉迷驚節物，飲啄嗟樊籠。
沂風漸澹蕩，璧水初沖融。
坐想名園花，芳菲衒青紅。
儒宮異拘窘，胡爲苦匆匆。
來時招客醉，駕言與君同。